Bespreking oor skuif na vlak 3 duur voort(Foto: SA Polisie) Die regering beoog om Suid-Afrika binnekort na vlak 3 van die afsonderingsvlakke af te wentel, maar sekere kwessies – soos of die skuif vir die hele land gaan geld – word nog bespreek, het die adjunkminister van handel en nywerheid, Fikile Majola, gesê. “Die groot kwessie wat die regering en die land in die gesig staar, is hoe om die land na vlak 3 te skuif en die maatreëls om daar te kom,” het Majola Vrydag aan die parlementêre portefeuljekomitee gesê. Majola sê die regering het reeds raad ingewin oor hoe die bepalings wat al in Maart ingestel is, verslap kan word. In sommige gevalle was daar teenstrydige raad oor die wysheid van die besluit om beslis na vlak 3 af te skuif. Een van die groot kwessies was of die hele land op ŉ laer afsonderingsvlak geplaas moet word en of dié plekke met ŉ hoër infeksiekoers ook op ŉ strenger vlak moet bly. Daar word veral op die Wes-Kaap gekonsentreer waar meer as 60% van die land se bevestigde Covid-19-gevalle aangemeld is. Majola sê hy verwag dat pres. Cyril Ramaphosa binnekort ŉ aankondiging daaroor gaan doen. Die direkteur-generaal van handel en nywerheid, Lionel October, het aan die komitee gesê die departement se fokus is op die veilige heropening van die ekonomie, asook om die skade wat die afsondering aan die ekonomie aangerig het, te herstel. “Die afsondering het sy doelwit bereik. Dit het die kurwe afgeplat en ons vyf of ses weke tyd gegee om voor te berei. Al die provinsies het aktiewe maatreëls ingestel om ŉ toename in die infeksiekoers te hanteer,” het October gesê. “Dit het uiteraard ŉ verwoestende uitwerking op die ekonomie gehad en ons werk is nou om te verseker daar is ŉ behoorlike verslapping van die afsondering, ŉ skuif na vlak 3 en dan vlak 2 en om in dié tyd te verseker alle gesondheids- en veiligheidsmaatreëls geld steeds.” Hy sê die departement is deeglik bewus van waarskuwings deur die Wêreldgesondheidsorganisasie (WGO) aan lande wat te haastig hul ekonomieë oopstel dat dit tot ŉ tweede vlaag infeksies kan lei. October het ook benadruk hoewel die regering glo die afsondering was suksesvol om die oordragkoers te verlaag, gaan Suid-Afrika nie die volle trefslag van die virus – wat wêreldwyd al meer as 332 000 lewens geëis het – vryspring nie. “Daar is geen manier dat ons die epidemie kan keer nie.” October sê die Reserwebank se verlaging van die rentekoers is een van die maatreëls om die uitwerking op die ekonomie te verminder. (Foto: Nardus Engelbrecht/AP) Die Reserwebank het Donderdag die prima uitleenkoers met nog 50 basispunte tot 3,75% verminder. October sê Suid-Afrika se herstel gaan in groot mate afhang van sy groot handelsvennote, waaronder Engeland en Duitsland, nadat hulle ook afsonderingsmaatreëls begin verslap het. Ander lande, soos Brasilië, gaan egter nou eers die kritieke stadiums van die pandemie binne. “Ons is baie blootgestel aan internasionale handel,” het October gesê. October het terugvoer aan die komitee gegee in die afwesigheid van min. Ebrahim Patel, wat siek is. In reaksie op kritiek van opposisiepartye dat die regering bemagtigingskriteria gebruik om hulp aan ondernemings te verleen, het hy gesê dit stem ooreen met standaardregeringsbeleid. “Ons sien geen teenstrydigheid tussen die twee nie, tussen die herstel van die ekonomie en transformasie nie omdat ons B-BEE in ons programme ingebou het.” Daar word verstaan dat die debat oor die afskuif na vlak 3 ook ŉ dooiepunt tussen ministers insluit oor of die verkoop van drank en sigarette wel op dié vlak toegelaat moet word. Die minister van samewerkende regering en tradisionele sake hou glo vol dat die verbod tot op vlak 1 volgehou moet word.